COMHSHEASAMH (CE) Uimh. 14/2009

a ghlac an Chomhairle an 16 Feabhra 2009

chun go nglacfaí Rialachán …/2009 ó Pharlaimint na hEorpa agus ón gComhairle an … lena mbunaítear Grúpa na Rialálaithe Eorpacha Teileachumarsáide (GERT)

(Téacs atá ábhartha maidir leis an LEE)

(2009/C 75 E/05)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe d'Airteagal 95 de,

Ag féachaint don togra ón gCoimisiún,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag féachaint don tuairim ó Choiste na Réigiún (2),

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (3),

De bharr an méid seo a leanas:

I ndáil le Treoir 2002/21/EC ó Pharlaimint na hEorpa agus ón gComhairle an 7 Márta 2002 maidir le comhchreat rialála i gcomhair líonraí agus seirbhísí cumarsáide leictreonaí (an Treoir Réime) (4) , Treoir 2002/19/CE ó Pharlaimint na hEorpa agus ón gComhairle an 7 Márta 2002 maidir le rochtain ar líonraí cumarsáide leictreonaí agus ar shaoráidí comhlachaithe, agus maidir le hidirnasc a bheith eatarthu (an Treoir um Rochtain) (5) , Treoir 2002/20/CE ó Pharlaimint na hEorpa agus ón gComhairle an 7 Márta 2002 maidir le húdarú líonraí agus seirbhísí cumarsáide leictreonaí (an Treoir um Údarú) (6) , Treoir 2002/22/CE ó Pharlaimint na hEorpa agus ón gComhairle an 7 Márta 2002 maidir le seirbhís uilíoch agus cearta úsáideoirí i dtaca le líonraí agus le seirbhísí cumarsáide leictreonaí (an Treoir um Sheirbhís Uilíoch) (7) agus Treoir 2002/58/CE ó Pharlaimint na hEorpa agus ón gComhairle an 12 Iúil 2002 maidir le sonraí pearsanta a phróiseáil agus maidir le cosaint príobháideachais san earnáil cumarsáide leictreonaí (an Treoir um phríobháideachas agus um chumarsáid leictreonach) (8) (dá ngairtear go léir le chéile ‘an Treoir Réime agus na Treoracha Sonracha’), tá sé d'aidhm acu margadh inmheánach don chumarsáid leictreonach a chruthú sa Chomhphobal agus leibhéal ard infheistíochta, nuálaíochta agus cosanta tomhaltóirí a áirithiú trí iomaíocht neartaithe.

Is gá creat rialála an AE a chur i bhfeidhm go comhsheasmhach sna Ballstáit go léir má táthar le forbairt rathúil a dhéanamh ar mhargadh inmheánach do líonraí cumarsáide leictreonaí agus do sheirbhísí cumarsáide leictreonaí. Le creat rialála an AE, leagtar síos na cuspóirí a bheidh le baint amach agus soláthraítear creat don ghníomhaíocht a bheidh le déanamh ag na húdaráis náisiúnta rialála (ÚNRanna) agus, ag an am céanna, tugann sé solúbthacht dóibh i réimsí áirithe leis na rialacha a chur i bhfeidhm i bhfianaise na gcoinníollacha náisiúnta.

I bhfianaise an ghá atá lena áirithiú go ndéanfar cleachtas comhsheasmhach rialála a fhorbairt agus go ndéanfar creat rialála an AE a chur i bhfeidhm go comhsheasmhach, bhunaigh an Coimisiún, de bhun Chinneadh 2002/627/CE ón gComhairle an 29 Iúil 2002 lena mbunaítear an Grúpa Rialálaithe Eorpacha do Líonraí agus Seirbhísí Cumarsáide Leictreonaí, Grúpa na Rialálaithe Eorpacha (GRE) (9) le comhairle a chur ar an gCoimisiún agus le cúnamh a thabhairt dó agus an margadh inmheánach á fhorbairt agus, ar bhealach níos ginearálta, le seirbhís a sholáthar don idirphlé idir na ÚNRanna agus an Coimisiún.

Rannchuidigh GRE chun dul i dtreo cleachtais chomhsheasmhaigh rialála tríd an gcomhar idir na ÚNRanna agus idir na ÚNRanna agus an Coimisiún a éascú. Bhí rath ar an gcur chuige sin a d'fhéach leis an gcomhsheasmhacht a fhorbairt idir na ÚNRanna trí fhaisnéis a mhalartú agus trí eolas a mhalartú maidir leis an taithí phraiticiúil a fuarthas sa tréimhse ghairid a caitheadh ó glacadh an cur chuige sin. Caithfidh comhar agus comhordú leanúnach, treisithe a bheith ann idir na ÚNR má táthar le tuilleadh forbartha a dhéanamh ar an margadh inmheánach i líonraí agus i seirbhísí cumarsáide leictreonaí.

Chuige sin, caithfear GRE a neartú agus aitheantas a thabhairt dó i gcreat rialála an AE, mar Ghrúpa na Rialálaithe Eorpacha Teileachumarsáide (GERT). Níor cheart go mbeadh GERT ina ghníomhaireacht Chomhphobail ná níor cheart go mbeadh pearsantacht dhlítheanach aige. Ba cheart go ngabhfadh GERT ionad GRE, go gcuirfeadh sé saineolas ar fáil agus go gcothódh sé muinín, de bhua a neamhspleáchais, de bhua cháilíocht a chuid comhairle agus a chuid faisnéise, de bharr thrédhearcacht a nósanna imeachta agus a mhodhanna oibríochta agus de bharr a dhíograisí a bheidh sé agus a chúraimí á gcur i gcrích aige.

Ba cheart don GERT, trí shaineolas a chur le chéile, cúnamh a thabhairt do na ÚNRanna, agus níor cheart go ngabhfadh sé ionad na bhfeidhmeanna atá acu faoi láthair ná go ndéanfaí dúbláil ar an obair atá á déanamh faoi láthair, agus ba cheart dó cúnamh a thabhairt don Choimisiún lena fhreagrachtaí a chomhall.

Ba cheart don GERT leanúint le hobair GRE, agus an comhar idir na ÚNRanna a fhorbairt, chomh maith leis an gcomhar idir na ÚNRanna agus an Coimisiún, ionas go n-áiritheofar go ndéanfar creat rialála an AE do líonraí agus do sheirbhísí cumarsáide leictreonaí a chur i bhfeidhm go comhsheasmhach sna Ballstáit uile, agus go rannchuideofar le forbairt an mhargaidh inmheánaigh ar an gcaoi sin.

Ba cheart go ndíreofaí, in obair GERT ar an rialáil ex-ante ar mhargaí na cumarsáide leictreonaí, go háirithe i gcomhthéacs phróiseas na hanailíse margaidh. Ba cheart don GERT a chúraimí a chur i gcrích i gcomhar leis na grúpaí agus leis na coistí atá ann cheana féin, agus gan dochar dá ról, ar grúpaí agus coistí iad amhail an Coiste Cumarsáide, a bunaíodh faoi Threoir 2002/21/CE (an Treoir Réime), an Coiste um Raidispeictream a bunaíodh faoi Chinneadh Uimh. 676/2002/CE ó Pharlaimint na hEorpa agus ón gComhairle an 7 Márta 2002 maidir le creat rialála i gcomhair an bheartais maidir le Raidispeictream sa Chomhphobal Eorpach (an Cinneadh maidir le Raidispeictream) (10) , an Grúpa um an mBeartas Raidispeictream a bunaíodh faoi Chinneadh 2002/622/CE ón gCoimisiún an 26 Iúil 2002 lena mbunaítear Grúpa um an mBeartas Raidispeictream (11) , agus an Coiste Teagmhála, a bunaíodh faoi Threoir 97/36/CE ó Pharlaimint na hEorpa agus ón gComhairle an 30 Meitheamh 1997 lena leasaítear Treoir 89/552/CEE maidir le comhordú forálacha áirithe arna leagan síos le dlí, le rialachán nó le gníomhaíocht riaracháin i mBallstáit maidir le tabhairt faoi ghníomhaíochtaí chraoltóireacht teilifíse (12) .

Ós rud é nach féidir leis na Ballstáit cuspóirí an ghnímh atá molta, eadhon cleachtais chomhsheasmhacha rialála a fhorbairt tuilleadh trí chomhar treisithe agus trí chomhordú treisithe idir ÚNRanna, agus idir ÚNRanna agus an Coimsiún, inter alia, trí mhalartú faisnéise d'fhonn an margadh inmheánach i líonraí agus i seirbhísí cumarsáide leictreonaí a fhorbairt tuilleadh, a bhaint amach go leordhóthanach i bhfianaise raon uile-AE an Rialacháin seo, agus gur fearr, dá bhrí sin, is féidir iad a bhaint amach ar leibhéal an Chomhphobail, féadfaidh an Comhphobal bearta a ghlacadh i gcomhréir le prionsabal na coimhdeachta, a leagtar amach in Airteagal 5 den Chonradh. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach,

TAR ÉIS AN RIALACHÁN SEO A GHLACADH:

CAIBIDIL I

Ábhar, raon feidhme agus cúraimí

Airteagal 1

Ábhar, raon feidhme agus cuspóirí

1. Bunaítear grúpa comhairleach de chuid na n-údarás náisiúnta rialála (ÚNR) maidir le líonraí agus seirbhísí cumarsáide leictreonaí, dá ngairtear Grúpa na Rialálaithe Eorpacha Teileachumarsáide (GERT).

2. Gníomhóidh GERT faoi chuimsiú Threoir 2002/21/CE (an Treoir Réime), agus Threoracha 2002/19/CE, 2002/20/CE, 2002/21/CE, 2002/22/CE agus 2002/58/CE (na Treoracha Sonracha), eadhon maidir le ceisteanna a bhaineann le rialáil eacnamaíoch ar mhargaí na cumarsáide leictreonaí.

3. Cuirfidh GERT a chúraimí i gcrích go neamhspleách, go neamhchlaon agus go trédhearcach. Ina ghníomhaíochtaí go léir, rachaidh GERT i mbun na gcuspóirí céanna leis na ÚNR a leagtar amach in Airteagal 8 de Threoir 2002/21/CE (an Treoir Réime). Go háirithe, cuirfidh GERT le forbairt agus le feidhmiú níos fearr an mhargaidh inmheánaigh do líonraí cumarsáide leictreonaí agus do sheirbhísí cumarsáide leictreonaí, trí iarracht a dhéanamh cur i bhfeidhm comhsheasmhach chreat rialála an AE don chumarsáid leictreonach a áirithiú.

4. Cuirfidh GERT chun cinn an comhar idir na ÚNRanna agus idir na ÚNRanna agus an Coimisiún, agus cuirfidh sé comhairle ar Pharlaimint na hEorpa, ar an gComhairle agus ar an gCoimisiún.

Airteagal 2

Ról GERT i gcur i bhfeidhm chreat rialála an AE

1. Déanfaidh GERT an méid seo a leanas:

2. Is iad seo a leanas na dréachtchinntí, na dréachtmholtaí agus na dréacht-treoirlínte dá dtagraítear i mír 1(c):

3. Cuirfidh na ÚNRanna agus an Coimisiún san áireamh go huile agus go hiomlán aon tuairim, aon chomhairle nó aon dea-chleachtas rialála a ghlacfaidh GERT.

CAIBIDIL II

Eagar GERT

Airteagal 3

Comhdhéanamh

1. Is iad a bheidh in GERT ceannairí an ÚRN, nó ionadaithe ardleibhéil ar an ÚRN, a bhunaítear i ngach Ballstát agus arb é an chéad fhreagracht atá air maoirsiú a dhéanamh ar oibriú an mhargaidh do líonraí cumarsáide leictreonaí agus do sheirbhísí cumarsáide leictreonaí ó ló go ló.

2. Comhalta ionadaíoch amháin a bheidh ann in aghaidh an Bhallstáit.

3. Beidh stádas breathnóra ag an gCoimisiún agus déanfar ionadaíocht ar leibhéal iomchuí air.

4. Beidh stádas breathnóra ag na ÚNRanna ó Stáit an Limistéir Eorpaigh Eacnamaíoch (LEE) agus ó na tíortha arb iarrthóirí iad ar aontachas leis an Aontas Eorpach agus déanfar ionadaíocht ar leibhéal iomchuí orthu.

Airteagal 4

Rialacha oibriúcháin

1. Glacfaidh GERT a rialacha nós imeachta agus cuirfidh sé ar fáil don phobal iad.

2. Glacfar tuairimí, dea-chleachtas rialála agus tuarascálacha GERT ar bhonn thromlach dhá thrian de na comhaltaí. Beidh vóta amháin ag gach comhalta.

Leagfar amach leis na rialacha nós imeachta na socruithe níos mionsonraithe lena rialaítear vótáil, lena n-áirítear na coinníollacha faoina bhféadfaidh comhalta amháin gníomhú thar ceann comhalta eile, na rialacha lena rialaítear córaim, agus na spriocdhátaí le haghaidh fógra a thabhairt faoi chruinnithe. Féadfar nósanna imeachta a leagan amach freisin leis na rialacha nós imeachta maidir le vótáil phráinneach.

Poibleofar tuairimí, dea-chleachtas rialála agus tuarascálacha a ghlacfaidh GERT, agus sonrófar, arna iarraidh sin d'ÚNR, aon fhorchoimeádais a bhí aige.

3. Toghfaidh GERT a Chathaoirleach agus a Leas-Chathaoirligh as measc a chomhaltaí, faoi réir na rialacha nós imeachta. Bliain a bheidh i dtéarma oifige an Chathaoirligh agus na Leas-Chathaoirleach. Beidh an Cathaoirleach agus na Leas-Chathaoirligh freagrach as ionadaíocht a dhéanamh ar GERT.

4. Comórfaidh an Cathaoirleach cruinnithe iomlánacha den GERT agus beidh siad ann ar a laghad ceithre huaire sa bhliain i ngnáthsheisiún. Comórfar cruinnithe urghnácha freisin ar thionscnamh an Chathaoirligh, arna iarraidh sin don Choimisiún nó arna iarraidh sin don tríú cuid ar a laghad de chomhaltaí GERT. Leagfaidh an Cathaoirleach síos clár an chruinnithe agus poibleofar é.

5. Féadfar obair GERT a eagrú, más gá, ina meithleacha de shaineolaithe.

6. Tabharfar cuireadh don Choimisiún chuig cruinnithe iomlánacha uile GERT agus féadfar cuireadh a thabhairt dó freastal ar mheithleacha a shaineolaithe.

7. Maidir le saineolaithe as Stáit an LEE agus le saineolaithe as na stáit sin arb iarrthóirí iad ar aontachas leis an Aontas Eorpach, féadfaidh siad páirt a ghlacadh mar bhreathnóirí i gcruinnithe GERT. Féadfaidh GERT cuireadh a thabhairt do shaineolaithe eile agus do bhreathnóirí eile freastal ar a chruinnithe.

CAIBIDIL III

Forálacha ginearálta

Airteagal 5

Comhairliúchán

I gcás inarb iomchuí, sula nglacfaidh GERT tuairim, dea-chleachtas rialála nó tuarascálacha, rachaidh sé i gcomhairle leis na páirtithe leasmhara agus tabharfaidh sé deis dóibh a mbarúlacha a thabhairt laistigh de thréimhse réasúnta. Gan dochar d'Airteagal 8, cuirfidh GERT torthaí an nós imeachta comhairliúcháin ar fáil don phobal.

Airteagal 6

Trédhearcacht agus cuntasacht

1. Cuirfidh GERT a chuid gníomhaíochtaí i gcrích ar bhealach fíorthrédhearcach. Áiritheoidh GERT go ndéanfar faisnéis a sholáthar don phobal agus d'aon pháirtithe leasmhara, ar faisnéis í atá oibiachtúil, iontaofa agus ar furasta teacht uirthi, go háirithe faoi thorthaí a chuid oibre.

2. Ar bhonn bliantúil, agus tar éis dó dul i gcomhairle le Parlaimint na hEorpa, leis an gComhairle agus leis an gCoimisiún, glacfaidh GERT clár oibre don bhliain dar gcionn, tarchuirfidh sé chuig Parlaimint na hEorpa, chuig an gComhairle agus chuig an gCoimisiún é agus cuirfidh sé ar fáil don phobal é. Foilseoidh GERT freisin tuarascáil bhliantúil maidir lena ghníomhaíochtaí.

3. Féadfaidh Parlaimint na hEorpa agus an Chomhairle a iarraidh ar GERT iad a chur ar an eolas maidir le saincheisteanna ábhartha a bhaineann le gníomhaíochtaí GERT.

Airteagal 7

Faisnéis a sholáthar don GERT

Soláthróidh an Coimisiún agus na ÚNRanna an fhaisnéis a iarrfaidh GERT chun a chumasú dó a chúraimí a chur i gcrích. Déanfar an fhaisnéis sin a bhainistiú i gcomhréir leis na rialacha a leagtar síos in Airteagal 5 de Threoir 2002/21/CE (an Treoir Réime).

Airteagal 8

Rúndacht

Maidir le faisnéis a phróiseálfaidh sé nó a gheobhaidh sé agus ar iarradh go ndéileálfaí go rúnda léi, ní fhoilseoidh GERT ná ní nochtfaidh sé le tríú páirtithe í.

I gcás inar comhairle de chineál rúnda í an chomhairle a iarrtar nó gur ceist de chineál rúnda í an cheist a tharraingítear anuas, beidh sé d'oibleagáid ar chomhaltaí GERT agus ar bhreathnóirí agus ar aon duine eile gan aon fhaisnéis a nochtadh ar trí obair GERT nó trí obair mheithleacha a shaineolaithe a tháinig siad uirthi.

Airteagal 9

Teacht i bhfeidhm

Tiocfaidh an Rialachán seo i bhfeidhm an 31 Nollaig 2009.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

(1) IO C 224, 30.8.2008, lch. 50.

(2) IO C 257, 9.10.2008, lch. 51.

(3) Tuairim ó Pharlaimint na hEorpa an 24 Meán Fómhair 2008 (nár foilsíodh fós san Iris Oifigiúil). Comhsheasamh ón gComhairle an 16 Feabhra 2009 agus Seasamh ó Pharliamint na hEorpa an …

(4) IO L 108, 24.4.2002, lch. 33.

(5) IO L 108, 24.4.2002, lch. 7.

(6) IO L 108, 24.4.2002, lch. 21.

(7) IO L 108, 24.4.2002, lch. 51.

(8) IO L 201, 31.7.2002, lch. 37.

(9) IO L 200, 30.7.2002, lch. 38.

(10) IO L 108, 24.4.2002, lch. 1.

(11) IO L 198, 27.7.2002, lch. 49.

(12) IO L 202, 30.7.1997, lch. 60.

RÁITEAS AR CHÚISEANNA NA COMHAIRLE

I. RÉAMHRÁ

An 16 Samhain 2007, ghlac an Coimisiún a thogra le haghaidh Rialacháin ó Pharlaimint na hEorpa agus ón gComhairle lena mbunaítear Údarás Eorpach um Margadh na Cumarsáide Leictreonaí (1). An 19 Samhain 2007, fuair an Chomhairle an togra ón gCoimisiún (2).

Ghlac Parlaimint na hEorpa a tuairim ar an gcéad léamh an 24 Meán Fómhair 2008.

Ghlac Coiste na Réigiún a thuairim an 19 Meitheamh 2008 (3).

Ghlac an Coiste Eacnamaíoch agus Sóisialta a thuairim an 29 Bealtaine 2008 (4).

Rinne an Coimisiún leasú ar a thogra an 5 Samhain 2008 (5).

An 16 Feabhra 2009, ghlac an Chomhairle a comhsheasamh.

II. CUSPÓIR

Leis an Rialachán atá beartaithe, ar cuid é den chreat rialúcháin atá ag an AE don chumarsáid leictreonach agus a thíolaic an Coimisiún i mí na Samhna 2007, féachtar le comhlacht nua Comhphobail a chruthú. Laistigh de raon feidhme na creat-Treorach agus na dTreoracha Sonracha, chuideodh sé seo le feidhmiú feabhsaithe an mhargaidh inmheánaigh i dtaca le líonraí agus seirbhísí na cumarsáide leictreonaí, lena n-áirítear, go háirithe, forbairt na cumarsáide leictreonaí tras-Chomhphobail. D'fheidhmeodh an comhlacht mar lárionad saineolais do ghréasáin agus seirbhísí na cumarsáide leictreonaí ag leibhéal an AE agus úsáid á baint as taithí na n-údarás náisiúnta rialála. Ach an creat rialúcháin a chur i bhfeidhm go seasta i dtaca le cumarsáid leictreonach, neartófaí an iomaíocht agus chuirfí leis an iomaíochas.

III. ANAILÍS AR AN gCOMHSHEASAMH

(1) Barúlacha ginearálta

Cé nach ionann formáid an ghnímh reachtúil a roghnaigh an Chomhairle agus an fhormáid a mhol an Coimisiún, tá formhór na leasuithe a ghlac Parlaimint na hEorpa ar an gcéad léamh á gcur san áireamh sa chomhsheasamh, go hiomlán, go páirteach nó ina n-éirim ghinearálta.

Tá roinnt leasuithe nua ann a bhfuil sé d'aidhm acu comhlacht solúbtha neamhspleách a chruthú a mbeadh bonn tacaíochta sa dlí príobháideach aige.

Tá cuid de na leasuithe a ghlac Parlaimint na hEorpa nach bhfuil sa chomhsheasamh toisc gur mheas an Chomhairle nach raibh gá leo nó nach bhféadfaí glacadh leo, nó i gcásanna áirithe, mar go raibh forálacha an togra bhunaidh ón gCoimisiún á gcur ar ceall nó á n-athdhréachtú ó bhonn leo.

Ghlac an Chomhairle a comhsheasamh ag féachaint leis na struchtúir atá ann cheana a fheabhsú agus a dhaingniú, go háirithe Grúpa na Rialálaithe Eorpacha (GRE). Ba cheart don chomhlacht nua atá beartaithe dul in ionad GRE agus feabhas a chur ar a fheidhmiú chun breis trédhearcachta agus éifeachtúlachta a áirithiú i bpróiseas na cinnteoireachta. Bheartaigh an Chomhairle GRE a thabhairt chun foirmiúlachta le rialachán Comhphobail, agus sainiú níos mine a dhéanamh ar a chúraimí, ar a fheidhmiú agus ar an gcaidreamh a bheadh aige leis na hinstitiúidí Comhphobail. An comhlacht nua seo, darb ainm GERT (‘Group of European Regulators in Telecoms’), ní gníomhaireacht Chomhphobail a bheadh ann, ná ní bheadh pearsantacht dhlítheanach aige. Bonn tacaíochta ón dlí príobháideach a bheadh faoi. Ar an gcaoi sin, is éard a bheadh i gceist le GERT, comhlacht a bheadh solúbtha agus éifeachtúil, a mhéid a cheadódh a chumhachtaí é sin dó, agus go háirithe laistigh de raon feidhme na creat-Treorach agus na dTreoracha sonracha.

Chuir an Chomhairle isteach roinnt forálacha nó chuir sí athrú orthu d'fhonn go n-áiritheofaí go mbeadh comhdhéanamh GERT soiléir, go mbeadh a eagraíocht inmheánach i gcomhréir lena chumhachtaí agus go mbeadh rialacha mionsonraithe cinnteoireachta ann a bheadh simplí agus éifeachtúil. Mheas an Chomhairle, mar a mheas Parlaimint na hEorpa, go raibh sé tábhachtach go rachadh an comhlacht nua i mbun a ghníomhaíochtaí ar bhealach trédhearcach agus go dtuairisceodh sé do na hinstitiúidí Eorpacha.

(2) Barúlacha sonracha

(a) Ábhar, raon feidhme agus cuspóirí

Bheadh an Chomhairle ar aon tuairim leis an gCoimisiún agus le Parlaimint na hEorpa, a mheasann gur cheart comhlacht nua a bhunú laistigh den mhargadh inmheánach do ghréasáin agus do sheirbhísí na cumarsáide leictreonaí (leasuithe 7-13) Ba cheart don chomhlacht nua, a bheadh ina chomhlacht comhchomhairleach, cúnamh a thabhairt do na hÚNRanna (‘na hÚdaráis Náisiúnta Rialála’) agus cúnamh a thabhairt don Choimisiún lena chúraimí a chur i gcrích (leasú 12). Ba cheart go bhfeidhmeodh sé freisin mar chomhlacht machnaimh, díospóireachta agus comhairle do Pharlaimint na hEorpa, don Chomhairle agus don Choimisiún i réimse na cumarsáide leictreonaí, agus comhairle a chur orthu arna iarraidh sin dóibh, nó as a stuaim féin (leasuithe 17-18, 52). Ba cheart go ngabhfadh sé ionad GRE (Grúpa na Rialálaithe Eorpacha) a chuireann comhairle agus cúnamh ar fáil don Choimisiún maidir le forbairt an mhargaidh inmheánaigh (leasú 13). Ba cheart dó leanúint le hobair GRE, agus an comhar idir na húdaráis náisiúnta rialála a chur chun cinn, chomh maith leis an gcomhar idir na húdaráis náisiúnta rialála agus an Coimisiún, ionas go n-áiritheofar go ndéanfar an creat rialúcháin do líonraí cumarsáide leictreonaí agus do sheirbhísí cumarsáide leictreonaí a chur i bhfeidhm ar bhealach comhionann sna Ballstáit uile i dtreo is go rannchuideofar le forbairt an mhargaidh inmheánaigh (leasuithe 11, 48-49, 53).

Tá an Chomhairle ar aon tuairim leis an gCoimisiún agus le Parlaimint na hEorpa, go gcaithfear gníomhaíochtaí an chomhlachta nua a dhéanamh laistigh de raon feidhme na creat-Treorach agus na dTreoracha Sonracha agus go gcaithfear iad a shainiú ar bhealach soiléir (leasuithe 47-50, 56-60, 64, 69, 75-78, 80, 85, 87, 91-92, 97, 98, 99, 105). Measann an Chomhairle, mar a mheasann Parlaimint na hEorpa go bhfuil sé de chúram freisin ar GERT an dea-chleachtas rialála a shaothrú agus a scaipeadh, i measc na nÚNRanna, amhail cur chuige coiteann agus modheolaíochtaí nó treoirlínte coiteanna maidir leis an gcreat rialúcháin a chur chun feidhme (leasú 53). Aontaíonn sí freisin leis an dá institiúid eile a shíleann nár cheart go mbeadh ENISA (‘European Network and Information Security Agency’) ina chuid den chomhlacht nua, agus nár cheart go mbeadh aon inniúlachtaí ar an gcomhlacht nua ar leibhéal na hEorpa maidir le ceisteanna slándála líonraí agus faisnéise (leasuithe 9-10, 24, 27, 36, 50, 56, 65, 89, 107 littera (d), 143).

Murab ionann agus Parlaimint na hEorpa, measann an Chomhairle gurbh fhearr GERT (Grúpa Rialálaithe Eorpacha na Teileachumarsáide) ná ORET (Comhlacht Rialálaithe Eorpacha na Teileachumarsáide) mar theideal ar an gcomhlacht nua seo (leasú 47). Cé go n-aontaíonn an Chomhairle leis an bParlaimint gur cheart bonn níos tathagaí a bheidh ann le comhlacht den sórt sin a chruthú (leasú 8), is é an tuairim a bheadh aici maidir le GERT, nár cheart go mbeadh saintréithe na gníomhaireachta aige agus nár cheart ach oiread go mbeadh pearsantacht dhlítheanach aige (leasú 14, leasú 51). Go díreach mar a mheasann Parlaimint na hEorpa, measann an Chomhairle, go gcuirfeadh GERT saineolas ar fáil agus go gcothódh sé muinín, de bharr go mbeadh sé neamhspleách, de bharr cháilíocht na comhairle a chuirfeadh sé ar fáil agus na faisnéise a scaipfeadh sé, de bharr thrédhearcacht a nósanna imeachta agus a mhodhanna oibriúcháin agus de bharr a dhíograisí a bheadh sé agus na cúraimí a chuirfí air á gcur i gcrích (leasú 12). Measann an Chomhairle gur gá GERT a bhunú le rialachán Comhphobail chun cleachtas comhsheasmhach rialála a fhorbairt tuilleadh trí chomhar neartaithe agus trí chomhordú neartaithe idir ÚNRanna, agus idir na hÚNRanna agus an Coimisiún trí mhalartú faisnéise, d'fhonn margadh inmheánach na seirbhísí cumarsáide leictreonaí a neartú.

Le prionsabal na comhréireachta, ní fhéadfar dul níos faide ná mar atá riachtanach chun an cuspóir a bhfuiltear ag díriú air a bhaint amach. Feictear don Chomhairle go mbeidh GERT in ann an cuspóir sin a bhaint amach, ós lú an amscaíocht agus an maorlathas a bheadh ag baint leis ná gníomhaireacht Chomhphobail.

Maidir leis na cúraimí a bheadh ar GERT, measann an Chomhairle, murab ionann agus Parlaimint na hEorpa gur cheart go mbeadh gníomhaíochtaí GERT bunaithe ar cheisteanna a bhaineann le rialáil eacnamaíoch mhargaí na cumarsáide leictreonaí seachas ar chumhachtaí nach mbeadh sainiú déanta go soiléir orthu roimh ré (leasuithe 16, 19, 20, 22, 26, 28, 68, 70, 71, 79, 81-84, 86, 93, 95, 102, 103-104, 106). Ní aontaíonn an Chomhairle leis an tuairim atá ag Parlaimint na hEorpa gur cheart do GERT comhairle a chur freisin ar ghníomhaithe an mhargaidh (leasú 15, leasú 54) mar go gceapann sí gur cheart go mbeadh GERT in ann a chúraimí a chomhall go neamhspleách, agus gach coinbhleacht leasa á seachaint aige. Cé go gceapann an Chomhairle gur mhaith an rud é go ndéanfadh GERT a chúraimí a chur i gcrích i gcomhar leis na grúpaí agus leis na coistí atá ann cheana féin, ní dóigh léi gurbh inmholta go gcuirfeadh GERT comhairle ar na grúpaí sin ná ar na coistí sin (leasuithe 81-84, 88).

(b) Comhdhéanamh agus rialacha oibriúcháin

Thiocfadh an Chomhairle leis an tuairim atá ag Parlaimint na hEorpa gur cheart gurb oifigigh ardleibhéil a bheadh sa chomhlacht nua, iad ag teacht ón ÚNR a bunaíodh i ngach Ballstát agus arb é an príomhchúram atá air maoirsiú a dhéanamh ar fheidhmiú an mhargaidh do líonraí agus do sheirbhísí cumarsáide leictreonaí ó ló go ló, agus gur cheart go mbeadh comhalta amháin in aghaidh an Bhallstáit sa chomhlacht nua. Aontaíonn sí freisin go mbeadh stádas breathnóra ag an gCoimisiún (leasú 108) agus gur cheart go mbeadh uachtarán agus leasuachtaráin air a thoghfaí as measc a chomhaltaí (leasú 109). Ceapann an Chomhairle, mar a cheapann Parlaimint na hEorpa, gur cheart go gcuirfeadh an comhlacht nua a chúraimí i gcrích go neamhspleách, go neamhchlaon agus go trédhearcach (leasú 112) agus gur cheart dó a chinntí a dhéanamh le tromlach dhá thrian de na comhaltaí (leasú 111). Is é an bharúil a bheadh ag an gComhairle, ach oiread le Parlaimint na hEorpa, gur cheart go gcuirfeadh na hÚNRanna agus an Coimisiún na tuairimí a d'eiseodh GERT san áireamh go huile agus go hiomlán (leasú 72).

Aontaíonn an Chomhairle gur cheart simpliú a dhéanamh ar struchtúir agus ar chúraimí an chomhlachta nua, mar atá á mholadh ag Parlaimint na hEorpa, go háirithe le hais an struchtúir atá á mholadh ag an gCoimisiún (leasú 107, pointe (d) agus pointe (e), leasuithe 115-117, 119-120, 122, 125, 129-130, 138, 143-147) agus aontaíonn sí le Parlaimint na hEorpa maidir le cuid de na rialacha oibriúcháin, mar shampla, i ndáil le glacadh rialacha nós imeachta an chomhlachta nua (leasú 111) agus i ndáil le cruinnithe a ghairm (leasú 110).

Mar sin féin, bheadh an Chomhairle i bhfabhar struchtúir eagraíochtúil agus airgeadais a bheadh níos éasca ná an struchtúr atá á mholadh ag Parlaimint na hEorpa, agus nach mbeadh an oiread maorlathais ag baint leis mar struchtúr. Ní dóigh leis an gComhairle gur gá Bord Rialálaithe a bhunú ná post a chruthú mar Phríomhoifigeach Feidhmiúcháin le go ndéanfaí cúraimí GERT a chur i gcrích go sásúil (leasuithe 107, 108, 114, 126-127, 131, 133-139, 142). D'fhonn neamhspleáchas GERT a áirithiú, síleann an Chomhairle nár cheart do GERT maoiniú iomlán nó páirtmhaoiniú a fháil ó bhuiséad an Chomhphobail (leasú 37, 51, 168, 149-151, 153-154). Chun a chinntiú go ndéanfar prionsabal na coimhdeachta agus prionsabal na comhréireachta a chur i bhfeidhm, is é an tuairim a bheadh ag an gComhairle nach gá agus nach mbeadh sé comhréireach leis na cúraimí a cuireadh ar GERT go roghnófaí dó foirm na gníomhaireachta Comhphobail (leasuithe 14, 51, 163, 168). Maidir le dhá bhliain go leith a bheith i gceist le téarma oifige an Uachtaráin agus na Leas-Uachtarán, feictear don Chomhairle gurbh fhearr gur lú ná aon bhliain amháin an téarma oifige (leasú 109).

(c) Trédhearcacht agus rúndacht

Measann an Chomhairle, mar a mheasann Parlaimint na hEorpa, gur cheart, más iomchuí, go ngabhfadh GERT i gcomhairle leis na páirtithe leasmhara agus go dtabharfadh sé deis dóibh a mbarúlacha a nochtadh laistigh de thréimhse réasúnach, sula n-eiseodh sé tuairimí, sula molfadh sé cleachtais rialála níos fearr nó sula ndréachtódh sé tuarascálacha.

Ba cheart, i bprionsabal, go bpoibleofaí torthaí an phróisis comhairliúcháin agus aon fhorchoimeádais a bheadh ag ÚNR, arna iarraidh sin don ÚNR. Aontaíonn an Chomhairle le Parlaimint na hEorpa gur cheart do GERT a chuid gníomhaíochtaí a chur i gcrích ar bhealach fíor-thrédhearcach (leasú 31).

Aontaíonn sí freisin leis an bprionsabal gur cheart do GERT a chlár oibre bliantúil a fhoilsiú chomh maith le tuarascáil bhliantúil ar a ghníomhaíochtaí, agus ba cheart dó tuairisc a thabhairt do Pharlaimint na hEorpa agus don Chomhairle maidir lena ghníomhaíochtaí, cé nach ionann na rialacha oibriúcháin a mholfadh Parlaimint na hEorpa, ó thaobh coincheapa de, agus na rialacha oibriúcháin a mholfadh an Chomhairle (leasuithe 101,118, 124, 136, 139-142, 152). Measann an Chomhairle, mar a mheasann Parlaimint na hEorpa, gur cheart do GERT prionsabal na rúndachta a urramú mar ba chóir (leasuithe 39-40, 96). Go háirithe, is dóigh leis an gComhairle nár cheart do GERT faisnéis a phróiseálfaidh sé nó a gheobhaidh sé agus a n-iarrfar go ndéileálfar go rúnda léi a fhoilsiú ná a sceitheadh le tríú páirtithe. Ní hamháin sin ach bheadh sé d'oibleagáid ar chomhaltaí GERT, agus ar bhreathnóirí agus ar aon duine eile, gan aon fhaisnéis a nochtadh ar trí obair GERT nó trí obair mheithleacha na saineolaithe a tháinig siad uirthi.

(1) COIM (2007) 699 leagan deireanach.

(2) Doic. 15408/07.

(3) IO C 257, 9.10.2008, lch. 68.

(4) TEN/327-329 — CESE 984/2008 — 2007/0247 (COD) — 2007/0248 (COD) — 2007/0249 (COD).

(5) COIM (2008) 720 leagan deireanach.